**Un om pe nişte scări**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În lumea plină de urmări

Eu sunt un om pe nişte scări,

În sus ce e, în jos nimic,

În jos ce e, în sus nimic.

Vorbesc cu ceilalţi care-au fost

Şi-n sus şi-n jos, şi nu-i dezic,

Eu însumi spun de locurile

Pe unde-am fost nu e nimic.

Vecinul meu prăşeşte ciori,

Vecina mea prăşeşte farduri,

Eu sunt un om pe nişte scări

Şi-un câine bulucind prin garduri.

Dacă de mai multe ori

Căci ce pot fi aceste garduri

Decât căzute foste scări

Decât căzute foste garduri.

Vecine, Domnule, Străine,

Nu înţeleg ce-aveţi cu mine,

Ştiu scările ne sunt comune

Dar trec atât de rar pe-aici,

Portarul însuşi poate spune

Că am ambiţii foarte mici.

Din când în când mai vin pe-acasă

De ce vă supăraţi când vin

Agale talpa mea apasă

Pedalele cu pas străin.

Vecinul meu prăşeşte ciori

Vecina mea prăşeşte farduri

Abia m-am ridicat din garduri

Şi mârâind în joase salturi

Eu sunt un om pe nişte scări.

Şi dacă vreţi să fiu baladă

Şi fiindcă eu nu am o stea

Accept, râvnesc, visez să cadă

Un porc nervos la moartea mea.

Şi-acuma, vă implor, zâmbiţi

În lumea plină de urmări

În care fard şi ciori prăşiţi

Întunecaţi şi spălăciţi

Lăsaţi-mă să fiu pe scări.